ଉଦଳା ୫।୧୧ଃ ଶେଷରେ ଗିରଫ ହେଲେ ପୋଲିସ ଏଏସଆଇ । ମହିଳାଙ୍କୁ ଘରେ ପଶି ଦୁଷ୍କର୍ମ କରିଥିବା ଅଭିଯୋଗରେ ଗିରଫ ହୋଇଛନ୍ତି କପ୍ତିପଦା ଥାନାର ପୂର୍ବତନ ଏଏସଆଇ ଶୁଭେନ୍ଦୁ ବେହେରା । ଗିରଫ ଏଏସଆଇଙ୍କୁ ଆଜି କୋର୍ଟଚାଲାଣ କରାଯାଇଛି ।
ସୂଚନାଯୋଗ୍ୟ ଯେ, ମୟୂରଭଞ୍ଜ ଜିଲ୍ଲା କପ୍ତିପଦା ଥାନାର ଏଏସଆଇ ଶୁଭେନ୍ଦୁ ବହେରା ଗତ ମଇ ୧୨ ତାରିଖ ରାତିରେ ଜଣେ ମହିଳାଙ୍କ ଘରେ ପଶି ତାଙ୍କୁ ଦୁଷ୍କର୍ମ କରିଥିବା ଅଭିଯୋଗ ନେଇ ଗତ ସପ୍ଟେମ୍ବର ୧୬ ତାରିଖ ଦିନ ମହିଳା ନିଜର ପରିବାର ଲୋକଙ୍କ ସହିତ ନବୀନ ନିବାସରେ ପହଂଚିଥିଲେ । ସେଠାରେ ସେ ନ୍ୟାୟ ଭିକ୍ଷା କରିଥତ୍ଲେ । ଏପରିକି ନ୍ୟାୟ ନ ମିଳିଲେ ସପରିବାର ଆତ୍ମହୁତି ଦେବେ ବୋଲି ଚେତାବନୀ ମଧ୍ୟ ଦେଇଥିଲେ । ଏହି ଘଟଣାରେ ଏଏସଆଇ ଶୁଭେନ୍ଦୁ ବେହେରାଙ୍କୁ କପ୍ତିପଦା ଥାନାରୁ ବଦଳି କରାଯାଇ ବାରିପଦା ହେଡକ୍ବାର୍ଟରରେ ରଖାଯାଇଥିଲା । ଯାହାକି ଶେଷରେ ତଦନ୍ତ ପରେ ଗତକାଲି ରାତିରେ ଶୁଭେନ୍ଦୁ ବେହେରାଙ୍କୁ ଗିରଫ କରିଛି ବାରିପଦା ପୋଲିସ । ଗିରଫ ଶୁଭେନ୍ଦୁଙ୍କୁ ଆଜି କୋର୍ଟଚାଲାଣ କରାଯାଇଛି ।
ଗତ ସପ୍ଟେମ୍ବର ୨୨ ତାରିଖ ଦିନ ଶୁଭେନ୍ଦୁ ନିଶାସକ୍ତ ଅବସ୍ଥାରେ ନିଜ କାର୍ ଚଳାଇ ଦୁର୍ଘଟଣା ଘଟାଇଥିଲେ । ତାଙ୍କ କାର୍ ଦୁର୍ଘଟଣାରେ ଦୁଇ ଜଣ ଯୁବକ ଗୁରୁତର ହୋଇଥିବା ବେଳେ ଉଦଳା କୃଷକ ବଜାର ଛକ ନିକଟରେ ଏହାକୁ ନେଇ ସେ ହଟହଟା ମଧ୍ୟ ହୋଇଥିଲେ । ଏହି ଦୁର୍ଘଟଣା ମାମଲାରେ ତାଙ୍କୁ ମୟୂରଭଞ୍ଜ ଏସପି ନିଲମ୍ବନ କରିଥିଲେ ।
